b'\n_START_ARTICLE_\nGreg Phillinganes\n_START_SECTION_\nBiografija\n_START_PARAGRAPH_\nGregory Arthur Phillinganes se je rodil 12. maja 1956 v Detroitu, Michigan. \xc5\xbde kot dvoleten je Phillinganes za\xc4\x8del igrati na sosedov klavir, nekaj let kasneje pa mu je mati kupila klavir. Klavirja se je u\xc4\x8dil pri razli\xc4\x8dnih u\xc4\x8diteljih, nato pa mu je mati pripeljala u\xc4\x8ditelja Misha Kotlerja, ki je sicer kot pianist igral v Detroitskem simfoni\xc4\x8dnem orkestru. Kotler je Phillinganesu predstavil disciplino in tehniko, ki se jo je Phillinganes nau\xc4\x8dil do potankosti. Phillinganes je izpostavil Kotlerja kot zaslu\xc5\xbenega za svojo pravilno dr\xc5\xbeo rok in gib\xc4\x8dno igranje._NEWLINE_Phillinganesa je odkril Stevie Wonder potem, ko mu je bobnar Ricky Lawson dal kaseto z instrumentalnimi priredbami njegovih skladb, ki jih je posnel Phillinganes. Phillinganes je nato opravil avdicijo za Wonderjevo spremljevalno skupino in skupaj z njim igral od leta 1976 do 1981._NEWLINE_Leta 1978 se je za\xc4\x8delo tridesetletno obdobje sodelovanja med Phillinganesom ter Michaelom Jacksonom in skupino The Jacksons. Phillinganes je aran\xc5\xbeiral njihov album Destiny iz leta 1978, na albumu Triumph iz leta 1980 pa je igral klaviature. V tem \xc4\x8dasu se je zelo zbli\xc5\xbeal z dru\xc5\xbeino Jackson. Sodeloval je na vsakem solo albumu Michaela Jacksona, naslovno skladbo Jacksonovega albuma Thriller pa Phillinganes ozna\xc4\x8duje kot tipi\xc4\x8den primer svojega dela. \xc4\x8ceprav je bil Phillinganes pla\xc4\x8dan kot studijski glasbenik za svoje prispevke k albumu Thriller, ki je najbolje prodajan album vseh \xc4\x8dasov, je Phillinganes dejal, da nih\xc4\x8de izmed glasbenikov, ki so sodelovali pri snemanju tega albuma niso prejeli licen\xc4\x8dnin. Phillinganes je bil tudi glasbeni direktor Jacksonovih turnej\xc2\xa0\xc2\xbbBad\xc2\xab\xc2\xa0in\xc2\xa0\xc2\xbbDangerous\xc2\xab, kot tudi koncertov\xc2\xa0\xc2\xbbMichael Jackson: 30th Anniversary Special\xc2\xab._NEWLINE_Leta 1981 je Phillinganes izdal svoj prvi solo album Significant Gains. Recenzor \xc4\x8dasopisa The Boston Globe, Richard Cromonic, je dejal, da je na glasbo z albuma vplival Stevie Wonder, pohvalil pa je kreativnost pri skladbah. Kritiziral je besedila, ki so po njegovem mnenju premalo kreativna, poleg tega pa je \xc5\xa1e dejal, da je album Significant Gains mogo\xc4\x8de preblizu Wonderjevemu zvoku. \xc4\x8ceprav album ni bil zelo uspe\xc5\xa1en je skladba\xc2\xa0\xc2\xbbBaby, I Do Love You\xc2\xab\xc2\xa0postala manj\xc5\xa1i hit. \xc4\x8cez tri leta je Phillinganes izdal naslednji album Pulse, na katerem je iz\xc5\xa1el manj\xc5\xa1i hit\xc2\xa0\xc2\xbbBehind the Mask\xc2\xab, sicer priredba istoimenske skladbe skupine Yellow Magic Orchestra. Singl je bil bolj uspe\xc5\xa1en na lestvicah plesne glasbe. Ko se je Phillinganes kasneje pridru\xc5\xbeil spremljevalni skupini Erica Claptona, je singl predstavil Claptonu, ki ga je priredil in izdal na svojem albumu August, ki je iz\xc5\xa1el leta 1986. Poleg svojih solo posnetkov in sodelovanja z Ericom Claptonom, je Phillinganes postal znan kot studijski glasbenik, ki je sodeloval z mnogimi znanimi izvajalci. S studijskim delom se ukvarja \xc5\xa1e danes._NEWLINE_Poleg Stevieja Wonderja, je Phillinganes sodeloval z mnogimi glasbeniki kot so Bee Gees, Donna Summer, Anita Baker, George Benson, Eric Clapton, Donald Fagen, Aretha Franklin, Patti LaBelle, Michael Jackson, Richard Marx, Paul McCartney, Al Jarreau, Quincy Jones in Stevie Nicks. Leta 1995 je igral na albumu Joan Armatrading, What\'s Inside. Leta 2005 je Phillinganes pri skupini Toto na turnejah za\xc4\x8dasno nadomestil Davida Paicha. Kmalu je postal polnopravni \xc4\x8dlan zasedbe in je s skupino posnel album Falling in Between. \xc4\x8clan skupine je ostal do prekinitve njenega delovanja leta 2008. Ko se je leta 2010 skupina ponovno formirala, je Phillinganesa zamenjal originalni klaviaturist skupine Steve Porcaro._NEWLINE_Phillinganes je bil glasbeni direktor svetovne turneje Cirqua du Soleil "Michael Jackson: The Immortal World Tour" ves \xc4\x8das trajanja turneje od leta 2011 do 2014. Leta 2014 in 2015 je sodeloval s Steviejem Wonderjem na njegovi turneji\xc2\xa0\xc2\xbbSongs in the Key of Life Tour\xc2\xab.\n_START_SECTION_\nZasebno \xc5\xbeivljenje\n_START_PARAGRAPH_\nPhillinganes je brat R&B glasbenice Carrie Lucas.'